Jun 02,2015
ఉత్పత్తి పెరిగింది.. ఉద్యోగాలు కాదు..
 న్యూఢిల్లీ: గత నెలలో (మే మాసంలో) తయారీ కార్యకలాపాలలో మంచి వృద్ధి కనబడిందని హెచ్‌ఎస్‌బీసీ 'పర్చేసింగ్‌ మేనేజర్స్‌ ఇండెక్స్‌' (పీఎంఐ) వెలువరించింది. దేశ, విదేశీ మార్కెట్లలోని డిమాండ్‌లో వృద్ధి కారణంగా తయారీ రంగంలో ఈ వృద్ధి నమోదు అయినట్లు తెలుస్తోంది. అంతకు ముందు నాలుగు నెలలలో కంటే మే నెలల మంచి వృద్ధి కనిపించినట్లు సంస్థ తెలిపింది. అయితే ఈ వృద్ధి ఇకపై కూడా కొనసాగుతుందన్న నమ్మకం లేని నేపథ్యంలో గత నెలలో అదనంగా ఉద్యోగాలేవీ అందుబాటులోకి రాలేదు. ఏప్రిల్‌లో 51.3 పాయింట్లుగా ఉన్న పీఎంఐ మేలో 52.6 పాయింట్లకు చేరినట్లు ఈ సర్వే తేల్చింది. ఒక్క జనవరి మాసాన్ని మినహాయిస్తే ఈ ఏడాదిలో ఇదే గరిష్ఠం. జనవరిలో పీఎంఐ 52.9 పాయింట్లుగా నమోదు అయింది. పీఎంఐ గణాంకాలు 50 పాయింట్లు అంత కంటే ఎక్కువ నమోదు అయితే దేశీయ తయారీ కార్యకలాపాల విస్తృతి పెరిగినట్లుగానూ.. 50 పాయింట్ల కంటే తక్కువ ఉంటే కుంగినట్లుగా విశ్లేషకులు చెబుతుంటారు. వినియోగదారు వస్తువుల విభాగంలో ఎక్కువ ఉత్పత్తి కార్యకాలాపాల వృద్ధి నమోదు అయింది. వీటితో పాటు యంత్ర పరికరాలు, మధ్య శేణి వస్తువుల తయారీ విభాగాలలోనూ మెరుగైన వృద్ధియే కనిపించింది. ఉత్పత్తి కార్యకలాపాలు పెరిగినప్పటికీ కొత్తగా ఉద్యోగ, ఉపాధి అవకాశాలను మాత్రం పెంచలేదని సంస్థలు తెలిపాయి.మునపటి స్థాయిలోనే ఈ అంశం కొనసాగినట్లుగా సంస్థలు వెల్లడించాయి.
మీ స్నేహితులకు రికమెండ్ చెయ్యండి